*Likumprojekts*

**Grozījumi Publisku izklaides un svētku pasākumu drošības likumā**

Izdarīt Publisku izklaides un svētku pasākumu drošības likumā (Latvijas Republikas Saeimas un Ministru Kabineta Ziņotājs, 2005, 14. nr.; 2008, 16. nr.; 2009, 10. nr.; Latvijas Vēstnesis, 2013, 129. nr.; 2015, 127. nr.; 2016, 82. nr.) šādus grozījumus:

1. Papildināt 1. pantu ar 1.2 punktu šādā redakcijā:

“12) paaugstināta riska pasākums – šā likuma izpratnē publisks pasākums, par kuru Valsts policija, Drošības policija, Valsts ugunsdzēsības un glābšanas dienests vai Valsts robežsardze informējusi par plānotajā pasākumā iespējamiem sabiedriskās kārtības un drošības apdraudējumiem vai terorisma draudiem.”

2. Izteikt 5. panta pirmo daļu šādā redakcijā:

“(1) Lai pieteiktu publisku pasākumu un saņemtu atļauju tā rīkošanai, pasākuma organizators pašvaldībai, kuras administratīvajā teritorijā paredzēts šo pasākumu rīkot, ne vēlāk kā 30 dienas pirms plānotā pasākuma norises sākuma iesniedz iesniegumu atbilstoši šā likuma 6. panta prasībām. Ja publiska pasākuma norises vieta atrodas vairāku pašvaldību administratīvajā teritorijā, iesniegumu iesniedz visām attiecīgajām pašvaldībām. Pašvaldība iesnieguma un tam pievienoto dokumentu kopijas vienas darba dienas laikā nosūta attiecīgajai Valsts policijas teritoriālajai struktūrvienībai, Drošības policijai, Valsts ugunsdzēsības un glābšanas dienestam, bet, ja publisku pasākumu paredzēts rīkot pierobežas joslā, – arī attiecīgajai Valsts robežsardzes teritoriālajai pārvaldei.”

3. 6. pantā:

papildināt pirmās daļas 1., 2. un 4. punktu pēc vārdiem “adrese” ar vārdiem “un kontaktinformācija”;

papildināt pirmās daļas 3. punktu pēc vārdiem “adrese” ar vārdiem “kontaktinformācija un apliecinājums par pieredzi fiziskās drošības pasākumu plānošanā vai īstenošanā”;

papildināt otrās daļas 2. punktu pēc vārda “pasākuma” ar vārdiem “un drošības”;

papildināt ar 2.3 daļu šādā redakcijā:

“(23) Pasākuma drošības plānā norāda šādas ziņas:

1) pasākuma drošības organizācija (kārtības uzturētāju izvietojums, kārtības uzturētāju instrukcija par pienākumiem un rīcību pasākuma norises laikā, caurlaižu režīma apraksts darbiniekiem, dalībniekiem, apmeklētājiem un transportlīdzekļiem, medicīniskā palīdzības punkta atrašanās vieta un tā darbības nodrošinātāji, atrasto mantu biroja atrašanās vieta);

2) pasākuma drošības nodrošināšana (pasākuma teritorijas un ierobežotas piekļuves zonu izvietojums, videonovērošanas sistēmas shēma, plānotais aprīkojums drošības pasākumu nodrošināšanai);

3) sakaru un pasākuma darbinieku, dalībnieku un apmeklētāju apziņošanas procedūras un shēmas, norādot atbildīgo personu kontaktinformāciju;

4) rīcība apdraudējuma situācijās;

5) pasākuma dalībnieku, apmeklētāju, darbinieku evakuācijas ceļi un pulcēšanās punkti;

6) pasākuma dalībniekiem un apmeklētājiem sniedzamā informācija un drošības paziņojumi.”

4. 7. pantā:

izteikt pirmo daļu šādā redakcijā:

“(1) Pašvaldība izskata iesniegumu 15 dienu laikā no tā saņemšanas dienas.”

izteikt otro daļu šādā redakcijā:

“(2) Par iesnieguma izskatīšanas vietu un laiku pašvaldība paziņo pasākuma organizatoram. Uz iesnieguma izskatīšanu pašvaldība pieaicina Valsts policijas pārstāvjus. Ja šā likuma 1. panta 1.2 punktā minētā iestāde informējusi par publiska pasākuma atbilstību paaugstināta riska pasākumam, uz iesnieguma izskatīšanu pašvaldība pieaicina arī Drošības policijas, Valsts ugunsdzēsības un glābšanas dienesta pārstāvjus, ja pasākums tiek rīkots pierobežas joslā – arī Valsts robežsardzes pārstāvjus. Uz iesnieguma izskatīšanu pašvaldība pēc sava ieskata var pieaicināt arī citu valsts vai pašvaldību institūciju pārstāvjus un citus speciālistus.”

papildināt ar 3.2 daļu šādā redakcijā:

“(32) Ja šā likuma 1. panta 1.2 punktā minētā iestāde informējusi par publiska pasākuma atbilstību paaugstināta riska pasākumam un pasākuma organizatora iesniegtajā pasākuma drošības plānā tiek konstatēti būtiski vai nenovēršami trūkumi, pasākuma organizatoram netiek izsniegta atļauja pasākuma rīkošanai. Ja pasākuma drošības plāna trūkumi ir novēršami, pašvaldība izsniedz atļauju pasākuma rīkošanai ar nosacījumu, ka pasākuma drošības plāns tiek pilnveidots atbilstoši šā likuma 1. panta 1.2 punktā minētās iestādes norādījumiem.”

5. 10. pantā:

papildināt pirmo daļu ar 3. punktu šādā redakcijā:

“3) pieņemt lēmumu par publiska pasākuma turpināšanu, ņemot vērā šā likuma 1. panta 1.2punktā minētās iestādes vai Neatliekamās medicīniskās palīdzības dienesta atbildīgās amatpersonas sniegto informāciju, ja pēc apdraudējuma novērtēšanas pasākuma apmeklētāju un dalībnieku dzīvībai, veselībai vai drošībai nav iegūts apstiprinājums apdraudējuma situācijas noteikšanai.”

papildināt otrās daļas 10. punktu pēc vārdiem “Valsts policijas atbildīgā amatpersona” ar vārdiem “Drošības policijas, Valsts ugunsdzēsības un glābšanas dienesta vai Valsts robežsardzes atbildīgā amatpersona, pasākuma apmeklētāja vai dalībnieka veselībai – Neatliekamās medicīniskās palīdzības dienesta atbildīgā amatpersona.”

papildināt otro daļu ar 12. un 13. punktu šādā redakcijā:

“12) nodrošināt ar jebkuriem pieejamiem līdzekļiem pasākuma apmeklētāju un dalībnieku informēšanu un apziņošanu par pasākuma drošības prasībām, pasākuma atcelšanu, apturēšanu uz laiku un evakuāciju;

13) apdraudējuma situācijā rīkoties atbilstoši pasākuma drošības plānam un izpildīt šā likuma 1. panta 1.2 punktā minētās iestādes uzdevumus un norādījumus.”

6. Izteikt 11. pantu šādā redakcijā:

**“11. pants. Par sabiedrisko kārtību un drošību atbildīgās personas tiesības, pienākumi un atbildība**

(1) Par sabiedrisko kārtību un drošību atbildīgajai personai ir šādas tiesības un pienākumi:

1) pasākuma laikā uzturēties tā norises vietā un būt sasniedzamam, lai savas kompetences ietvaros nodrošinātu sabiedrisko kārtību un drošību;

2) pasākuma laikā organizēt un kontrolēt sabiedriskās kārtības un drošības prasību ievērošanu atbilstoši pasākuma drošības plānam;

3) pieprasīt, lai pasākuma apmeklētāji un dalībnieki ievēro sabiedrisko kārtību;

4) organizēt kontroli, lai nodrošinātu to, ka attiecīgajā pasākumā netiek ienesti priekšmeti, kurus varētu izmantot vardarbīgai rīcībai, psihotropas, narkotiskas vielas un citas pasākuma organizatora noteiktas vielas un priekšmetus, kā arī, lai sporta pasākumus neapmeklē personas, kurām atbilstoši normatīvajiem aktiem noteikts sporta pasākumu apmeklēšanas liegums;

5) informēt kārtības uzturētājus un brīvprātīgos darbiniekus par pasākuma drošības plānā noteiktajām drošības prasībām un rīcību apdraudējuma situācijā;

6) nekavējoties ziņot Valsts policijai, ja pasākuma laikā tiek izdarīts noziedzīgs nodarījums, vai sākas masu nekārtības, vai ir apdraudēta pasākuma apmeklētāju un dalībnieku dzīvība, veselība vai drošība, un informēt pasākuma organizatoru par nepieciešamību pārtraukt attiecīgo pasākumu, ja šie likumpārkāpumi var apdraudēt tā turpmāko norisi un apmeklētāju un dalībnieku dzīvību, veselību vai drošību;

7) uzraudzīt, lai pasākuma vietā un laikā netiktu izmantotas iekārtas un būves, kā arī organizētas atrakcijas, attiecībā uz kurām nav saņemta par tehnisko drošību atbildīgās personas rakstveida piekrišana;

8) apdraudējuma situācijā rīkoties atbilstoši pasākuma drošības plānam un izpildīt šā likuma 1. panta 1.2 punktā minētās iestādes uzdevumus un norādījumus;

9) apdraudējuma situācijā iesaistīt kārtības uzturētājus šā likuma 1. panta 1.2 punktā minētās iestādes uzdevumu un norādījumu izpildei;

10) ja tiek izveidots operatīvās vadības centrs, piedalīties tā darbībā un nodrošināt šā likuma 1. panta 1.2 punktā minētās iestādes ar to pieprasīto informāciju par pasākuma drošības plāna izpildi.

(2) Par sabiedrisko kārtību un drošību atbildīgā persona var būt tikai tāda persona, kurai ir vismaz divu gadu pieredze fiziskās drošības pasākumu plānošanā vai īstenošanā.

(3) Par sabiedrisko kārtību un drošību atbildīgā persona par šajā pantā minēto pienākumu nepildīšanu saucama pie atbildības normatīvajos aktos noteiktajā kārtībā.”

7. Papildināt 12. panta otro daļu ar 11. punktu šādā redakcijā:

“11) apdraudējuma situācijā rīkoties atbilstoši pasākuma drošības plānam un izpildīt šā likuma 1. panta 1.2 punktā minētās iestādes uzdevumus un norādījumus.”

8. Papildināt 13. panta otro daļu ar 8. punktu šādā redakcijā:

“8) apdraudējuma situācijā rīkoties atbilstoši pasākuma drošības plānam un izpildīt šā likuma 1. panta 1.2 punktā minētās iestādes uzdevumus un norādījumus, kā arī par sabiedrisko kārtību un drošību atbildīgās personas norādījumus noteikto uzdevumu izpildei.”

9. Izteikt 17. pantu šādā redakcijā:

**“17. pants. Sadarbība ar valsts institūcijām**

(1) Šā likuma 1. panta 1.2 punktā minētā iestāde 10 dienu laikā no pieteikuma par publiska pasākuma rīkošanu saņemšanas informē pašvaldību, kas izsniedz atļauju, par plānotajā publiskajā pasākumā iespējamu apdraudējumu sabiedriskajai kārtībai un drošībai vai terorisma draudiem. Izskatot iesniegumu par publiska pasākuma rīkošanu, pašvaldība ņem vērā šā likuma 1. panta 1.2 punktā minētās iestādes atzinumu. Ja atļauja pasākuma rīkošanai nav nepieciešama, šā likuma 1. panta 1.2 punktā minētās iestādes atzinumu par minētajiem apdraudējumiem sniedz pasākuma organizatoram.

(2) Šā likuma 1. panta 1.2 punktā minētās iestādes sniegto informāciju bez saskaņošanas ar attiecīgo iestādi ir aizliegts izpaust.”

10. Izslēgt 18. pantu.

11. Papildināt pārejas noteikumus ar 5. punktu šādā redakcijā:

“5. Līdz 2020. gada 31. decembrim par sabiedrisko kārtību un drošību atbildīgā persona var būt arī tāda persona, kurai nav divu gadu pieredzes fiziskās drošības pasākumu plānošanā vai īstenošanā.”

Iekšlietu ministrs R. Kozlovskis

Vīza: valsts sekretārs D. Trofimovs

18.05.2018. 14:40

1248

67208949, juristi@dp.gov.lv